REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj:06-2/321-21

23. juli 2021. godine

B e o g r a d

Z A P I S N I K

20. SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU, ODRŽANE 21. JULA 2021. GODINE

 Sednica je počela u 08,45 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Velibor Milojčić, doc. dr Mihailo Jokić, Đorđe Komlenski, Dejan Kesar, Nenad Baroš, Đorđe Dabić i Jelena Žarić Kovačević.

Sednici su prisustvovali i: Bratimir Vasiljević, zamenik člana Sanje Lakić, Vesna Krišanov zamenik člana Biljane Pantić Pilje i Dubravka Kralj zamenik člana Vladana Zagrađanina.

 Sednici nisu prisustvovali članovi Odbora: dr Aleksandar Martinović, Nebojša Pavlović, Dragan M. Marković, Daniel Đivanović, Toma Fila i Sanja Jefić Branković, niti njihovi zamenici.

Sednici su prisustvovali i: Vladimir Vinš, viši savetnik u Ministarstvu pravde, Žak Pavlović, izborni član Visokog saveta sudstva iz reda sudija iJelena Tomić, savetnik u Administrativnoj kancelariji Visokog saveta sudstva.

 Pre utvrđivanja dnevnog reda predsedavajući je obavestio prisutne da nije bilo primedbi u pisanoj formi na zapisnike sa 18. i 19. sednice Odbora, pa je stavio na glasanje, a članovi i zamenici članova Odbora su **jednoglasno** usvojili Zapisnik 18. sednice održane 09. juna 2021. godine i Zapisnik 19. sednice održane 6. jula 2021. godine.

Predsednik Odbora je predložio da se na osnovu člana 76. Poslovnika Narodne skupštine na 20. sednici Odbora vodi zajednički načelni pretres o tačkama 1. i 2. predloženog dnevnog reda, nakon čega će Odbor obaviti glasanje o svakoj tački posebno.

Članovi i zamenici članova Odbora su **većinom glasova** usvojili ovaj predlog.

 Predsednik Odbora je stavio na glasanje, a članovi i zamenici članova Odbora su **jednoglasno** utvrdili sledeći

 D n e v n i r e d:

1. Razmatranje Predloga zakona o izmenama i dopunama Zakona o sudijama, koji je podnela Vlada (011-1227/21 od 01. jula 2021. godine), u načelu;
2. Razmatranje Predloga zakona o dopuni Zakona o Visokom savetu sudstva, koji je podnela Vlada (011-1228/21 od 01. jula 2021. godine), u načelu;
3. Razmatranje Predloga odluke o izboru Republičkog javnog tužioca, koji je podnela Vlada (broj 119-1187/21 od 25. juna 2021. godine);
4. Razmatranje Predloga odluke o izboru predsednika sudova, koji je podneo Visoki savet sudstva (broj 119-1224/21 od 01. jula 2021. godine).

**OBJEDINjENA RASPRAVA PRVOJ I DRUGOJ TAČKI -** Razmatranje Predloga zakona o izmenama i dopunama Zakona o sudijama, koji je podnela Vlada (011-1227/21 od 01. jula 2021. godine), u načelu; Razmatranje Predloga zakona o dopuni Zakona o Visokom savetu sudstva, koji je podnela Vlada (011-1228/21 od 01. jula 2021. godine), u načelu.

**Vladimir Vinš** je obrazložio Predlog zakona o izmenama i dopunama Zakona o sudijama i Predlog zakona o dopuni Zakona o Visokom savetu sudstva.

Istakao je da se predlaganjem ovih zakona postižu neophodni koraci u ispunjavanju obaveze iz međunarodnih akata preporuka sadržanih u IV krugu evaluacije GREKO Komiteta Saveta Evrope koje se odnose na propisivanje kvalitativnih kriterijuma, po kojima nezadovoljavajući rezultati vrednovanja rada sudija ne vode njegovom razrešenju.

Naglasio je da ovi predlozi zakona sadrže odredbe kojima će biti omogućena realizacija aktivnosti koje su predviđene Revidiranim Akcionim planom za Poglavlje 23 – Pravosuđe i osnovna prava, a odnose se na propisivanje Etičkog odbora Visokog saveta sudstva, kao stalnog radnog tela; propisivanje obaveze donošenja Poslovnika o radu ovog odbora; kao i propisivanje obaveze Etičkog odbora da izrađuje i dostavlja izveštaj o radu Visokom savetu sudstva.

 Predsedavajući je otvorio raspravu u vezi sa ovim tačkama dnevnog reda u kojoj su učestvovali: Đorđe Komlenski, Vladimir Vinš i Dragan Marković.

 **Đorđe Komlenski** izneo stavove u vezi sa Predlogom zakona o izmenama i dopunama Zakona o sudijama izrazivši zadovoljstvo što će biti uvedena i šesta platna grupa za sudije.

 Istakao je da ne razume razloge zbog kojih se ovim predlogom zakona briše raniji član kojim se nestručnim smatra nedovoljno uspešno vršenje sudijske funkcije. Izrazio je mišljenje da bi bilo prihvatljivo da se promeni prethodna formulacija, ali da će predloženo zakonsko rešenje dovesti do neodgovornosti sudija za svoj rad.

 Ukazao je na opšti trend anglosaksonskog pristupa pravosuđu, koji prednost daje statistici u smislu broja presuđenih predmeta i izrađenih sudskih presuda, a koji imanentan srpskom pravosuđu, jer destimuliše predani rad i angažovanje sudija, jer mera rada sudija nije suština nego statistika.

 **Vladimir Vinš** je u odgovoru na rekao da nerad sudije predstavlja disciplinski prekršaj, odnosno razlog za razrešenje sudije, a ovaj predlog zakona propisuje pojam stručnosti tako da ako se utvrdi da je sudija nestručan treba da bude upućen na dodatnu obuku, mada je stav skoro svih tela Saveta Evrope da jednom utvrđena stručnost prilikom izbora sudije na sudijsku funkciju, postoji sve vreme dok sudija vrši tu funkciju.

 **Đorđe Komlenski** je konstatovao da u datom odgovoru postoji izvesna kontradiktornost, s obzirom da je rečeno da se postojanje stručnosti sudije utvrđuje prilikom njegovog izbora, a da ukoliko se kasnije utvrdi da sudija ipak nije stručan, neće biti razrešen, što ukazuje na nepriznavanje greške prilikom izbora sudije na sudijsku funkciju.

 Izrazio je stav da se naknadnim upućivanjem sudije na usavršavanje ne može postići podizanje njegove stručnosti na viši nivo, kao i da znanje i veštine koje sudijski pripravnici i pomoćnici steknu u sudu predstavljaju veći kvalitet nego znanj koja mogu steći na Pravosudnoj akademiji.

Kako se više niko nije javio za reč predsednik Odbora je zaključio raspravu nakon čega se pristupilo glasanju o svakoj tački pojedinačno.

**PRVA TAČKA** - Razmatranje Predloga zakona o izmenama i dopunama Zakona o sudijama, koji je podnela Vlada (011-1227/21 od 01. jula 2021. godine), u načelu.

 Predsednik Odbora je stavio na glasanje predlog da Odbor, u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o izmenama i dopunama Zakona o sudijama, u načelu.

Članovi i zamenici članova Odbora su **većinom glasova** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA** - Razmatranje Predloga zakona o dopuni Zakona o Visokom savetu sudstva, koji je podnela Vlada (011-1228/21 od 01. jula 2021. godine), u načelu.

 Predsednik Odbora je stavio na glasanje predlog da Odbor, u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o dopuni Zakona o Visokom savetu sudstva, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

**TREĆA TAČKA -** Razmatranje Predloga odluke o izboru Republičkog javnog tužioca, koji je podnela Vlada (broj 119-1187/21 od 25. juna 2021. godine).

 **Vladimir Vinš** je obrazložio Predlog odluke o izboru Republičkog javnog tužioca, istakavši da javnog tužioca, na predlog Vlade bira Narodna skupština na period od šest godina i da može biti ponovo biran. S tim u vezi izneo je biografiju Zagorke Dolovac, predloženog kandidata.

Predsedavajući je otvorio raspravu u vezi sa ovom tačkom dnevnog reda i naglasio da je Zagorka Dolovac bila jedini kandidat za izbor Republičkog javnog tužioca, jer se niko osim nje nije ni javio na konkurs.

Kako se više niko nije javio za reč predsednik Odbora je zaključio raspravu i predložio da Odbor za pravosuđe, državnu upravu i lokalnu samoupravu da MIŠLjENjE na Predlog odluke o izboru Republičkog javnog tužioca koju je podnela Vlada, tako što će:

-Konstatovati da je Vlada Republike Srbije podnela Predlog odluke o izboru Republičkog javnog tužioca kao ovlašćeni predlagač, u skladu sa članom 74. stav 1. Zakona o javnom tužilaštvu;

-Predložiti Narodnoj skupštini da prihvati Predlog odluke o izboru Republičkog javnog tužioca kojom se za Republičkog javnog tužioca bira Zagorka Dolovac, Republički javni tužilac.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

 Članovi i zamenici članova Odbora su **jednoglasno** prihvatili navedeni predlog.

**ČETVRTA TAČKA** - Razmatranje Predloga odluke o izboru predsednika sudova, koji je podneo Visoki savet sudstva (broj 119-1224/21 od 01. jula 2021. godine).

**Žak Pavlović** je obrazložio Predlog odluke o izboru predsednika sudova i zamolio da ukoliko neki od kandidata bude osporen, takav predlog bude obrazložen.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i predložio:

-Da Odbor za pravosuđe, državnu upravu i lokalonu samoupravu konstatuje da je Visoki savet sudastva podneo Predlog odluke o izboru predsednika sudaova, kao ovlašćeni predlagač, u skladu sa članom 71. stav 1. Zakona o sudijama i člana 201. Poslovnika Narodne skupštine;

-Da Odbor predloži Narodnoj skupštini da prihvati Predlog odluke o izboru predsednika sudova za Osnovni sud u Bačkoj Palanci, Osnovni sud u Zrenjaninu, Osnovni sud u Ivanjici, Osnovni sud u Petrovcu na Mlavi, Osnovni sud u Prokuplju, Prekršajni sud u Negotinu, Prekršajni sud u Subotici Privredni sud u Zaječaru, Osnovni sud u Pančevu, Osnovni sud u Rumi, Privredni sud u Zrenjaninu, Privredni sud u Pančevu i Privredni sud u Somboru.

Članovi i zamenici članova Odbora su **jednoglasno** prihvatili navedeni predlog.

 Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

 Članovi i zamenici članova Odbora su **jednoglasno** prihvatili navedeni predlog

Sednica je završena u 9,15 časova.

SEKRETAR PREDSEDNIK

Sanja Pecelj Vladimir Đukanović